**Robert A. Probert** (5. kesäkuuta 1965 Windsor, Ontario, Kanada – 5. heinäkuuta 2010) oli kanadalainen jääkiekkoilija ja yksi NHL:n kaikkien aikojen tunnetuimmista poliisipelaajista. Hän pelasi vasempana laitahyökkääjänä Detroit Red Wingsissä ja Chicago Blackhawksissa yhteensä 935 NHL-ottelua tehden niissä tehot 163+221=384. Jäähyminuutteja Probert keräsi peräti 3300, mikä on viidenneksi eniten NHL:n historiassa. Hän tappeli NHL-urallaan 285 kertaa.

Probert ei ollut ainoastaan tappelija, vaan pystyi pelaamaan myös hyvää kiekollista peliä. Probert iskikin uransa tehokkaimmalla kaudella 62 tehopistettä.

Hänen tappeluiden ja päihteiden ravisuttamasta elämästään kertova dokumenttielokuva *Tough Guy:The Bob Probert Story* valmistui vuonna 2018.

Ura
---

Isokokoinen Probert vietti vuodet 1982–1985 OHL:ssä pelaten Brantford Alexandersin, Hamilton Steelhawksin ja Sault Ste. Marie Greyhoundsin riveissä. Kaudella 1983–1984 hän oli OHL:n seitsemänneksi eniten jäähyminuutteja kerännyt pelaaja 189 minuutillaan. Kaudella 1984–1985 Probert oli OHL:n jäähypörssissä samalla sijalla 193 minuutillaan. Kesällä 1983 Detroit Red Wings varasi hänet kolmannella kierroksella numerolla 46. 

Probert siirtyi kaudeksi 1985–1986 Red Wingsin organisaatioon. Hän debytoi NHL:ssä 6. marraskuuta 1985 St. Louis Bluesia vastaan. Probert pelasi NHL:ssä kauden aikana yhteensä 44 ottelua tehoin 8+13=21. Heti tulokaskaudella jäähyminuutteja kertyi 186. 32 ottelua sekä pudotuspelit Probertin kaudesta kuluivat vielä AHL:ssä. Kausi 1987–1988 oli hänelle pisteiden valossa paras. Probert teki henkilökohtaisen yhden kauden piste-ennätyksensä tehoin 29+33=62. Hän oli Red Wingsin sisäisen pistepörssin kolmas Petr Kliman kanssa. Probert oli joukkueen paras pistemies kevään 1988 pudotuspeleissä tehoin 8+13=21. Hän pääsi pelaamaan ykkösketjussa, kun Steve Yzerman kärsi polvivammasta. Probert pelasi kauden aikana myös NHL:n tähdistöottelussa, jossa hän sai syöttöpisteen Wayne Gretzkyn tekemään maaliin. Hän voitti myös runkosarjan jäähypörssin 398 minuutillaan. Probertin keräämä jäähymäärä on Red Wingsin seurahistorian yhden kauden ennätys. Red Wingsissä hänen kanssaan pelisi myös toinen poliisipelaaja Joey Kocur. Kovanyrkkinen kaksikko tunnettiin nimellä "Bruise Brothers".

Kaudella 1988–1989 Probert pelasi vain 25 NHL-ottelua. Vuonna 1989 hänet pidätettiin kokaiinin hallussapidosta Detroitin ja Windsorin välisellä rajalla. Poliisi löysi Probertin alushousuista 14 grammaa kokaiinia. Hän vietti kolme kuukautta Minnesotan vankilassa ja toiset kolme kuukautta sopeuttamislaitoksessa. Probertin pelaaminen NHL:ssä kiellettiin toistaiseksi. Hänen palattua NHL:ään ja Red Wingsiin Probertista tehtiin joukkueen varakapteeni.

Kausi 1990–1991 oli Probertille ensimmäinen kokonainen hänen rangaistuksensa jälkeen. Probert keräsi tehot 16+23=39 ja oli 315 minuutillaan NHL:n jäähypörssin kolmas. Hän pelasi joukkueessa vielä kolme seuraavaa kautta kevääseen 1994 saakka. Probert oli kerännyt siihen mennessä yhteensä 2090 jäähyminuuttia NHL:ssä, mikä on Detroit Red Wingsin seurakohtainen ennätys. Probert sai lieviä vammoja 15. heinäkuuta 1994 West Bloomfield Townshipissä, Michiganissa hänen törmätessään moottoripyörällä autoon. Poliisi määritti hänellä olevan kolme kertaa suurempi alkoholipitoisuus veressään, kuin laki salli. Red Wings ei enää suostunut jatkamaan Probertin sopimusta ja hän teki 23. heinäkuuta nelivuotisen sopimuksen Chicago Blackhawksin kanssa. Probert ei kuitenkaan pelannut kaudella 1994–1995 otteluakaan rikottuaan NHL:n järjestyssääntöjä.

Probert palasi NHL-kaukaloihin kaudeksi 1995–1996 ja teki 78 ottelussa tehot 19+21=40. Hän keräsi kaudella 1996–1997 326 jäähyminuuttia tullen NHL:n jäähypörssin toiseksi. Probertin edellä oli vain Vancouver Canucksin Gino Odjick. Kaudella 1997–1998 Probert pelasi vain 14 ottelua kiertäjäkalvosinvamman takia.

Kaudella 1998–1999 Probert teki Toronto Maple Leafsin vanhan jäähallin, Maple Leaf Gardensin historian viimeisen maalin 13. tammikuuta 1999. Hän pelasi Blackhawksissa kauteen 2001–2002 asti, jonka jälkeen Blackhawks asetti Probertin siirtolistalle. Hän ilmoitti uransa lopettamisesta 16. marraskuuta 2002.

Uran jälkeen
------------

Probert on pelaajauransa jälkeen pelannut hyväntekeväisyysotteluissa ja hän edusti Detroit Red Wingsiä vielä 27. tammikuuta 2007 harjoitusottelussa Boston Bruinsia vastaan. Probert teki ottelussa tehot 1+2=3.

Sittemmin Probert on myös pidätetty muutaman kerran virkavallan vastustamisesta. Hänellä oli myös ongelmia päihteiden kanssa.

Kuolema
-------

Probert oli 5. heinäkuuta 2010 veneilemässä St. Clair -järvellä lähellä Windsoria hänen vaimonsa, lastensa, appensa ja anoppinsa kanssa. Hän alkoi yhtäkkiä tuntea kipua rinnassaan ja lyyhistyi noin kello 14.00 paikallista aikaa. Probertin appi Dan Parkinson yritti saada hänet virkoamaan painelu-puhalluselvytyksellä. Probert vietiin nopeasti Windsorin alueelliseen sairaalaan, jossa hänet todettiin kuolleeksi.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1981–1982 | Windsor Club 240 | Minor-ON | 55 | 60 | 40 | 100 | 40 | – | – | – | – | – |
| 1982–1983 | Brantford Alexanders | OHL | 51 | 12 | 16 | 28 | 133 | 8 | 2 | 2 | 4 | 23 |
| 1983–1984 | Brantford Alexanders | OHL | 65 | 35 | 38 | 73 | 189 | 6 | 0 | 3 | 3 | 16 |
| 1984–1985 | Hamilton Steelhawks | OHL | 4 | 0 | 1 | 1 | 21 | – | – | – | – | – |
|  | Sault Ste. Marie Greyhounds | OHL | 44 | 20 | 52 | 72 | 172 | 15 | 6 | 11 | 17 | 60 |
| 1985–1986 | Adirondack Red Wings | AHL | 32 | 12 | 15 | 27 | 152 | 10 | 2 | 3 | 5 | 68 | Calder Cup |
|  | Detroit Red Wings | NHL | 44 | 8 | 13 | 21 | 186 | – | – | – | – | – |
| 1986–1987 | Adirondack Red Wings | AHL | 7 | 1 | 4 | 5 | 15 | – | – | – | – | – |
|  | Detroit Red Wings | NHL | 63 | 13 | 11 | 24 | 221 | 16 | 3 | 4 | 7 | 63 |
| 1987–1988 | Detroit Red Wings | NHL | 74 | 29 | 33 | 62 | 398 | 16 | 8 | 13 | 21 | 51 |
| 1988–1989 | Detroit Red Wings | NHL | 25 | 4 | 2 | 6 | 106 | – | – | – | – | – |
| 1989–1990 | Detroit Red Wings | NHL | 4 | 3 | 0 | 3 | 29 | – | – | – | – | – |
| 1990–1991 | Detroit Red Wings | NHL | 55 | 16 | 23 | 39 | 315 | 6 | 1 | 2 | 3 | 50 |
| 1991–1992 | Detroit Red Wings | NHL | 63 | 20 | 24 | 44 | 276 | 11 | 1 | 6 | 7 | 28 |
| 1992–1993 | Detroit Red Wings | NHL | 80 | 14 | 29 | 43 | 292 | 7 | 0 | 3 | 3 | 10 |
| 1993–1994 | Detroit Red Wings | NHL | 66 | 7 | 10 | 17 | 275 | 7 | 1 | 1 | 2 | 8 |
| 1994–1995 | ei pelannut |  |  |  |  |  |  |  |  |  |  |  |
| 1995–1996 | Chicago Blackhawks | NHL | 78 | 19 | 21 | 40 | 237 | 10 | 0 | 2 | 2 | 23 |
| 1996–1997 | Chicago Blackhawks | NHL | 82 | 9 | 14 | 23 | 326 | 6 | 2 | 1 | 3 | 41 |
| 1997–1998 | Chicago Blackhawks | NHL | 14 | 2 | 1 | 3 | 48 | – | – | – | – | – |
| 1998–1999 | Chicago Blackhawks | NHL | 78 | 7 | 14 | 21 | 206 | – | – | – | – | – |
| 1999–2000 | Chicago Blackhawks | NHL | 68 | 4 | 11 | 15 | 114 | – | – | – | – | – |
| 2000–2001 | Chicago Blackhawks | NHL | 79 | 7 | 12 | 19 | 103 | – | – | – | – | – |
| 2001–2002 | Chicago Blackhawks | NHL | 61 | 1 | 3 | 4 | 176 | 2 | 0 | 0 | 0 | 0 |
| 16 kautta | yhteensä | NHL | 935 | 163 | 221 | 384 | 3300 | 81 | 16 | 32 | 48 | 274 |

Lähteet
-------

* Bob Probert The Internet Hockey Databasessa (englanniksi)
* Bob Probert Legends of Hockey -sivustolla (englanniksi)
* Bob Probert *Elite Prospects*. Everysport Media Group AB.  (englanniksi)

### Viitteet

1. ↑  45-vuotiaana kuolleesta NHL-legendasta ilmestyi karu ja koskettava elokuva - leski, lapset ja äiti purskahtivat itkuun: "Tiesimme, että nämä nauhat olivat olemassa" *www.iltalehti.fi*. Viitattu 16.12.2018.
2. ↑  SPORTS PEOPLE: HOCKEY; Probert Is Indicted In Cocaine Smuggling  23.3.1989. New York Times. Viitattu 6.7.2010. (englanniksi)
3. ↑  Toronto Maple Leafs – Questions, Answers, Fun Facts, Information FunTrivia.com. Viitattu 6.7.2010. (englanniksi)
4. 1 2  Entinen NHL-pugilisti Bob Probert on kuollut  6.7.2010. Jatkoaika.com. Viitattu 6.7.2010.
5. ↑  Trevor Wilhelm; Don Lajoie; Dylan Kristy: NHL tough guy Bob Probert dead at 45  6.7.2010. Leader Post. Viitattu 6.7.2010. (englanniksi)[vanhentunut linkki]
6. ↑  NHL's Bob Probert Dead at 45  6.7.2010. FOXNews.com. Viitattu 6.7.2010. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |